Eug(enius) episcopus s(eruus) s(eruorum) dei. He(nrico) uenerabili fratri Eduensi episcopo salutem. Apostolice sedis clementia singulis aecclesiis et personis aecclesiasticis suam dignitatem et iusticiam seruare consueuit. Vnde nos, quorum precipue interest ecclesiarum omnium curam gerere, pro Vizeliacensi monasterio, quod beati Petri iuris existit, et fratribus religiosis ipsius loci oportet esse sollicitos Pro quibus, sicut credimus, tibi scripta nostra transmisimus, ut eosdem fratres iuxta officium tuum et potentiam a deo tibi concessam a prauorum hominum incursibus defensares. Quocontra grauis ad nos querela peruenit, quod hominibus et seruientibus tuis monasterium ipsum multis modis infestare permittis. Ipsi nanque, sicut accepimus, equos et boues eorum per uiolentiam auferunt et homines ipsorum cum rebus suis et trosellis et aliis rebus capiunt et alia plurima damna et iniurias inferunt. Dux etiam Burgundie frater tuus ad similitudinem hostium, quibus prelium indicitur, eisdem fratribus a se custodiri mandauit et homines et res eorum apprehendi et detineri iussit. Quia igitur unicuique uolumus sua iura seruari, presenti tibi annotatione mandamus, quatinus predictis fratribus ablata ab hominibus tuis facias cum integritate restitui et de damnis et illatis iniuriis satisfactionem congruam exhiberi. Si uero aliquam iusticiam contra ipsos te habere confidis super pecuniaria causa, in presentia uenerabilis fratris nostri Hu(gonis) Altisiodorensis episcopi quod iustum fuerit poteris optinere. Quocirca si ab eodem fratre nostro fueris euocatus, eius presentiam adeas et quod ipse exinde inter uos iudicauerit, suscipias firmiter et obserues. Ceterum si de statu monasterii controuersia agitur, uolumus eam in nostra presentia pertractari.